آذربائیجان اور آرمینیا کے درمیان شدت اختیار کرتی لڑائی پر عالمی تشویش
عالمی تناظر میں اس تنازع کی اہمیت اس لیے کئی گنا بڑھ گئی ہے کہ فریقین کو دو بڑے ملکوں کی حمایت حاصل ہے۔ ایک طرف روس آرمینیا کے ساتھ ہے اور اس نے دفاعی اتحاد بھی بنا رکھا ہے جب کہ دوسری جانب ترکی آذربائیجان کا حلیف ہے۔
ویب ڈیسک — آ کئی دہائیاں پہلے جنم لینے والے اس تنازع کے دوبارہ بھڑک اٹھنے کے نتیجے میں اب تک مسلح افواج کے اہلکاروں سمیت درجنوں افراد کے ہلاک ہونے کی اطلاعات ہیں۔ اس جنگی صورتِ حال میں دنیا بھر سے کئی ممالک نے دونوں ملکوں پر زور دیا ہے کہ وہ لڑائی روک دیں۔ منگل کو اقوام متحدہ کی قومی سلامتی کونسل کے اراکان بھی اس سنگین مسئلے پر غور کر رہے ہیں۔ خبر رساں ادارے 'ایسوسی ایٹڈ پریس' کے مطابق آذربائیجان کی وزارتِ دفاع نے کہا ہے کہ آرمینیا کی افواج نے اس کے دشکسان کے علاقے میں بمباری کی۔ دوسری طرف آرمینیا کے حکام نے کہا ہے کہ آذربائیجان کی افواج نے اس کے ایک قصبے واردینس میں ایک عسکری یونٹ کو نشانہ بنایا جس سے ایک بس میں آگ بھڑکنے سے ایک شہری ہلاک ہو گیا۔ آرمینیا کی وزارت خارجہ نے آذربائیجان کے دشکسان پر بمباری کے الزام کو بے بنیاد قرار دیا ہے اور کہا ہے کہ وہ آرمینیا کے خلاف جارحیت کو اس کے وسیع علاقوں تک پھیلانا چاہتا ہے۔ اب تک کی اطلاعات کے مطابق اتوار کو شروع ہونے والی جھڑپوں میں ناگورنو کاراباخ کے 84 فوجی ہلاک ہو چکے ہیں۔ آذربائیجان کے صدر الہام عل ایو نے کہا ہے کہ اِن چھڑپوں میں اُن کے 10 شہری بھی ہلاک ہوئے ہیں۔ ناگورنو کاراباخ آذربائیجان کی علاقائی حدود میں واقع ہے، لیکن اس کی حکومت کو آرمینیا کی پشت پناہی حاصل ہے اور اس خطے میں آرمینیائی نسل کے لوگوں کی حکومت ہے۔ یہاں یہ تنازع 1994 میں سوویت یونین کی ٹوٹ پھوٹ اور تقسیم کے بعد سے جاری ہے۔ پہاڑی سلسلوں کا سترہ سو مربع میل پر مشتمل ناگورنو کارا باخ کا یہ علاقہ امریکی ریاست ڈیلاویئر کے مساوی ہے۔ عالمی تناظر میں اس تنازع کی اہمیت اس لیے کئی گنا بڑھ گئی ہے کیونکہ فریقین کو دو بڑے ملکوں کی حمایت حاصل ہے۔ ایک طرف روس آرمینیا کے ساتھ ہے اور اس کا آرمینیا سے دفاعی اتحاد بھی ہے جب کہ دوسری جانب ترکی آذربائیجان کا حلیف ہے۔ دریں اثنا سلامتی کونسل کے ارکان منگل کو خطے میں تیزی سے بگڑتی ہوئی صورتِ حال پر بات چیت کر رہے ہیں۔ سلامتی کونسل کا یہ اجلاس یورپی یونین کے ارکان کی سفارش پر طلب کیا گیا ہے، جن میں برطانیہ، بیلجیم، ایسٹونیا، فرانس اور جرمنی شامل ہیں۔